Սոկրատիս Գիոլիասի սպանություն

Սոկրատիս Գիոլիասի սպանություն, տեղի է ունեցել 2010 թվականի հուլիսի 19-ին։ Լրագրողին գնդակահարել են սեփական տան շեմին։

Գիոլիասի կենսագրություն 
Սոկրատիս Գիոլիասը (, 1973 թվականի փետրվարի 13-ից 2010 թվականի հուլիսի 19), հույն լրագրող էր, Աթենքի Thema 98.9 FM ռադիոկայաններից մեկի տնօրենը, «Տրոկտիկո» բլոգի` օրական 6 միլիոն դիտում ունեցող անկախ լրատվամիջոցի հիմնադիրը։

Սոկրատիս Գիոլիասը լրագրողական մի քանի աղմկահարույց հետաքննությունների հեղինակ է։ «Տրոկտիկո»-ի կայքում բազմաթիվ փաստաթղթեր են տեղադրվել, որոնք ապացուցել են բազմաթիվ հույն քաղաքական գործիչների և կառավարիչների կոռումպացվածությունը։ Երկար ժամանակ համագործակցել է բավականին վիճելի մեկ այլ հույն լրագրողի` Մակիս Տրիանտաֆիլոպուլոսի հետ։

Սպանություն 
Սոկրատիս Գիոլիասի սպանությունը վերջին 20 տարվա ընթացքում Հունաստանում լրագրողի առաջին կանխամտածված սպանությունն է։ Գիոլիասի ուղղությամբ արձակվել է 16 փամփուշտ։ Անհայտ անձինք փախուստի են դիմել առևանգված ավտոմեքենայով, որն ավելի ուշ հայտնաբերվել է այրված` Աթենքի արվարձանում գտնվող Գիոլիասի տնից 1,5 կմ հեռավորության վրա։

Հետաքննություն 
2010 թվականի հուլիսի 20-ին Հունաստանի ոստիկանությունը հայտարարել էր, որ հանցագործության մեջ կասկածում է ահաբեկչական կազմակերպություններին։ Բալիստիկական փորձաքննությունը պարզել է, որ զենքը, որից գնդակահարել են լրագրողին, նախապես արդեն կապված է եղել Հեղափոխականների աղանդի հունական ձախ կազմակերպության գործունեության հետ։ Հետաքննությամբ զբաղվում է ահաբեկչության դեմ պայքարի բաժինը։

Հետագա սպառնալիքներ 
2010 թվականի հուլիսի 28-ին Հեղափոխականների աղանդը իշխանություններին սպառնացել էր ահաբեկչություններով՝ խոստանալով «երկիրը վերածել ռազմական գործողությունների գոտու»։ Ահաբեկիչներն իրենց հարձակումների համար որպես թիրախ են ընտրել ոստիկանության և ուղղիչ հիմնարկների աշխատակիցներին, ինչպես նաև` գործարարներին ու լրագրողներին։ Սպանությունների հետ մեկտեղ «Հեղափոխականների աղանդի» անդամները խոստացել են հրկիզումներ, պայթյուններ և փողոցային անկարգություններ կազմակերպել։ Ծայրահեղականներն իրենց սպառնալիքներն հաստատել են իրենց զինանոցի լուսանկարներով։ Օգոստոսի 1-ին Հեղափոխականների աղանդի անդամներն առաջին անգամ սպառնալիքներ են հնչեցրել ոչ միայն իշխանությունների, այլև Հունաստանում հանգստացող զբոսաշրջիկների հասցեին։

Ծանոթագրություններ 

Հույն լրագրողներ
2010 սպանություններ